EY:n perustamissopimuksen 95 artiklan 4 kohdan ja/tai 95 artiklan 5 kohdan mukainen tiedoksianto

pyynnöstä ottaa käyttöön yhteisön yhdenmukaistamistoimenpiteistä poikkeavia kansallisia säännöksiä

(Tiedonanto N:o 2002-NOTIF95.4-5-NL-2)

(2002/C 188/02)

(ETA:n kannalta merkityksellinen teksti)

1. Alankomaiden kuningaskunta antoi 3. toukokuuta 2002 komissiolle tiedoksi aikovansa antaa kansallisia säännöksiä jotka koskevat kreosootilla käsitellyn puun markkinoille saattamista ja käyttöä ja jotka poikkeavat direktiivin 76/769/ETY(1), sellaisena kuin se on muutettuna direktiivillä 2001/90/EY(2), säännöksistä. Alankomaiden kuningaskunta käytti lupapyyntönsä perusteena EY:n perustamissopimuksen 95 artiklan 4 ja/tai 5 kohtaa.

2. Perustamissopimuksen 95 artiklan 4 kohdassa määrätään: "Jos sen jälkeen, kun neuvosto tai komissio on toteuttanut yhdenmukaistamistoimenpiteen, jäsenvaltio pitää tärkeistä 30 artiklassa tarkoitetuista taikka ympäristön tai työympäristön suojelua koskevista syistä tarpeellisena pitää voimassa kansalliset säännöksensä tai määräyksensä, jäsenvaltio antaa nämä säännökset ja määräykset sekä perusteet niiden voimassa pitämiselle tiedoksi komissiolle."

3. Perustamissopimuksen 95 artiklan 5 kohdassa määrätään: "Jos sen jälkeen kun neuvosto tai komissio on toteuttanut yhdenmukaistamistoimenpiteen, jäsenvaltio lisäksi pitää tarpeellisena ottaa käyttöön uuteen, ympäristönsuojelua tai työympäristön suojelua koskevaan tieteelliseen näyttöön perustuvia kansallisia säännöksiä tai määräyksiä kyseisen jäsenvaltion erityisten ongelmien vuoksi, jotka ovat ilmenneet yhdenmukaistamistoimenpiteen toteuttamisen jälkeen, jäsenvaltio antaa suunnitellut säännökset ja määräykset sekä niiden käyttöönottamisen perusteet tiedoksi komissiolle."

4. Perustamissopimuksen 95 artiklan 6 kohdan mukaan komissio hyväksyy tai hylkää kyseiset kansalliset säännökset tai määräykset kuuden kuukauden kuluessa tiedoksiantamisesta todettuaan ensin, ovatko ne keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja muodostavatko ne esteen sisämarkkinoiden toiminnalle.

5. Ehdotettujen kansallisten säännösten tarkoituksena on kieltää kreosootilla käsitellyn puun markkinoille saattaminen ja käyttö kohteisiin, joissa se voi joutua kosketukseen pinta- tai pohjaveden kanssa. Kiellon on tarkoitus koskea myös vanhaa kreosootilla käsiteltyä puuta, jota on tarkoitus käyttää uudelleen.

6. On muistutettava, että Alankomaiden kuningaskunta antoi EY:n perustamissopimuksen 95 artiklan 5 kohdan mukaisesti tiedoksi kansalliset säännökset, jotka ovat samanlaiset kuin edellä tarkoitetut ja liittyvät direktiiviin 94/60/EY(3).

7. Säännösten käyttöönoton katsottiin olevan tarpeen pintaveden kanssa kosketukseen joutuvan kreosootilla käsitellyn puun aiheuttamien ympäristöriskien takia, ja koska riskit ovat erityisen merkittävät Alankomaissa erikoisen vesistömaantieteellisen tilanteen ja kreosootilla käsitellyn puun runsaan käytön takia.

8. Direktiivi 2001/90/EY annettiin 23 päivänä lokakuuta 2001. Komissio hyväksyi Alankomaiden kuningaskunnan 95 artiklan 6 kohdan mukaisesti ilmoittamat kansalliset säännökset 23 päivänä tammikuuta 2002(4).

9. Alankomaiden kuningaskunta katsoo, että edellä tarkoitettujen säännösten käyttöönotto on edelleen tarpeellista direktiivin 2001/90/EY antamisen jälkeen, sillä tässä direktiivissä ei käsitellä edellisessä pyynnössä korostettuja ympäristönäkökohtia, jotka tunnustettiin edellä mainitussa komission päätöksessä. Alankomaiden kuningaskunta toteaa lisäksi, että ehdotetut kansalliset säännökset eivät ole keino mielivaltaiseen syrjintään tai jäsenvaltioiden välisen kaupan peiteltyyn rajoittamiseen ja että ne eivät muodosta estettä sisämarkkinoiden toiminnalle.

10. Mahdolliset huomautukset, jotka toimitetaan komissiolle yli kuukauden kuluttua tämän ilmoituksen julkaisemisesta Euroopan yhteisöjen virallisessa lehdessä, voidaan periaatteessa jättää huomioon ottamatta.

11. Alankomaiden kuningaskunnan toimittamaa pyyntöä koskevia lisätietoja saa osoitteesta: J. L. H. M. Stoop Ministry of Housing, Planning and the Environment

(Ministerie van Volkshuisvesting, Ruimtelijke Ordening en Milieubeheer)

Directorate for International Legal Affairs P. (31-70) 339 38 09 Sähköposti: DJZ.Internationaal@minvrom.nl

Yhteyshenkilö Euroopan komissiossa: Giovanni Indirli Euroopan komissio Yritystoiminnan pääosasto

Yksikkö E3 "Kemikaalit"

AN88 4/39

B - 1049 Bruxelles/Brussel P. (32-2) 295 12 65 F. (32-2) 295 02 81 Sähköposti: giovanni.indirli@cec.eu.int

(1) EYVL L 262, 27.9.1967, s. 201.

(2) EYVL L 283, 27.10.2001, s. 41.

(3) EYVL L 365, 31.12.1994, s. 1.

(4) EYVL L 23, 25.1.2002, s. 37.